«Урысей зэкъуэтым» и Къэбэрдей-Балъкъэр щIыналъэ къудамэм XXVI конференцым зыхуегъэхьэзыр
Партым и щIыналъэ политикэ советым иджыблагъэ иригъэкIуэкIа зэIущIэм щытепсэлъыхьащ республикэ конференцым тэмэму зыхуэгъэхьэзырыным-кIэ зэфIэгъэкIыпхъэхэм, узыншагъэр щрагъэфIакIуэ физкультурэ комплекс-хэр щIыным теухуа парт проектыр зэрагъэзащIэм, нэгъуэщIхэми.
«Урысей зэкъуэт» партым и Къэбэрдей-Балъкъэр щIыналъэ къудамэм и секретарь, КъБР-м и Парламентым и УнафэщIым и къуэдзэ Бозий Натбий къызэхуэсахэр щыгъуазэ ищIащ партым и щIыналъэ къудамэм и XXVI конференцыр 2016 гъэм дыгъэгъазэм и 23-м ирагъэкIуэкIыну зэрытраухуам. Абы партым хэтхэм ящыщу цIыху 250-рэ къэс къабгъэдэкIыу зы делегат къекIуэлIэнущ. ЗэIущIэм къыщащтащ конференцыр зытепсэлъыхьыну Iуэхухэм я проектыр.
«Урысей зэкъуэтым» и фракцэу КъБР-м и Парламентым щыIэм и Iэтащхьэ, КъБР-м и Парламентым БюджетымкIэ, налогхэмкIэ, финансхэмкIэ и комитетым и унафэщI, партым и щIыналъэ къудамэм и секретарым и къуэдзэ АфэщIагъуэ Михаил тепсэлъы-хьащ партым и къудамэу районхэмрэ жылагъуэхэмрэ щыIэхэм я секретархэм ирагъэкIуэкI лэжьыгъэр къэзыпщытэ лэжьакIуэ гупым зэфIагъэкIахэм. Отчёт лъэхъэнэм къриубыдэу партым и къудамэхэр арэзы укъищIу лэжьауэ жыпIэ хъунущ. Апхуэдэу абы къыхилъхьащ партым и къудамэ щхьэхуэхэм я секретару хах хъуну къалъытэхэм я кандидатурэхэр.
Политсоветым и зэIущIэм кърихьэлIащ УФ-м и Федеральнэ Зэхуэсым и Къэрал Думэм и депутат Геккиев Заур, «Урысей зэкъуэт» партым и щIыналъэ къудамэм и секретарым и япэ къуэдзэ, КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, КъБР-м и Парламен-тым и УнафэщI, «Урысей зэкъуэт» партым и Къэбэрдей-Балъкъэр щIыналъэ къудамэм и политсоветым и президиумым хэт Егоро-вэ Татьянэ, «Урысей зэкъуэт» партым и щIыналъэ политсоветым и президиумым хэт Битокъу Владимир, «Урысей зэкъуэт» партым и щIыналъэ къудамэм и секретарым и къуэдзэ, КъБР-м и Парламентым и УнафэщIым и къуэдзэ Жанатаев Сэлим, партым и щIыналъэ къудамэм и секретарым и къуэдзэ, щIыналъэ исполкомым и унафэщI Парафилов Дмитрий сымэ.
ЗэIущIэр иригъэкIуэкIащ партым и щIыналъэ къудамэм и секретарь Бозий Нат-бий.
